Dag 48: Polisie volg steeds leidrade oor Recolin op | Netwerk24
Deur Lynn Williams 23 Augustus 2019 08:52
Al is Recolin Witbooi (9) van Barcelona in Port Elizabeth al 48 dae weg, sê die polisie hulle volg steeds alle moontlike leidrade op wat kan help om hom op te spoor.
Recolin se ma, Chriszelda, is raadop en moedeloos. Die hoop dat sy Recolin weer sal sien, het gekwyn. Sy familie moes onlangs sy negende verjaardag sonder hom vier.
Recolin het op 6 Julie in die omgewing van sy ouerhuis in Barcelona vermis geraak.
Recolin en twee maats het op die dag van sy verdwyning by ’n dam in Grootkloof, soos die gemeenskap daarna verwys, gaan visvang.
Hierna het Leon Nel, ’n private forensiese speurder van Cold Cases SA, op sy eie onkoste gehelp om na Recolin te soek. Hy moes egter sy soektog weens ander werkverpligtinge staak.
Kol. Priscilla Naidu, polisiewoordvoerder, sê alle leidrade word gevolg, en die polisie se ondersoek duur voort.
Meer oor: Recolin Witbooi | Port Elizabeth | Vermiste Kind